อมรัตน์ โชคปมิตต์กุล

อมรัตน์ โชคปมิตต์กุล (เกิด 24 พฤษภาคม พ.ศ. 2507) ชื่อเล่น เจี๊ยบ เป็นนักการเมืองชาวไทย อดีตที่ปรึกษารองประธานสภาผู้แทนราษฎร (ปดิพัทธ์ สันติภาดา) และอดีตสมาชิกสภาผู้แทนราษฎรแบบบัญชีรายชื่อ สังกัดพรรคก้าวไกล
ประวัติ.
อมรัตน์ เกิดเมื่อวันที่ 24 พฤษภาคม พ.ศ. 2507 เป็นบุตรคนโตในจำนวน 3 คน เป็นบุตรนายสมพันธ์ โชคปมิตต์กุล อดีตกำนันและนายกสมาคมผู้ประกอบการรถโดยสารเอกชนร่วมบริการ (รถร่วม) บขส. และนางยุพรัตน์ โชคปมิตต์กุล
การทำธุรกิจทำให้ครอบครัวของเธอต้องฝ่าฟันปัญหามากมาย ทำให้อมรัตน์เติบโตมาแบบโลดโผน และร่วมทุกข์ร่วมสุขกับพ่อแม่มาตลอด ซึ่งทำให้เธอได้พบเจอกับคนมากมาย และเริ่มตั้งคำถามกับความไม่เท่าเทียมตั้งแต่เวลานั้น ด้านครอบครัวสมรสกับวิเชษฐ์ โรจนสุกาญจน ผู้อำนวยการฝ่ายบริหารเงิน สถาบันคุ้มครองเงินฝาก เมื่อวันที่ 9 มกราคม พ.ศ. 2533 มีบุตร 2 คน
สำเร็จการศึกษามัธยมศึกษาตอนต้น จาก โรงเรียนสาธิตมหาวิทยาลัยศิลปากร มัธยมปลาย จากโรงเรียนเตรียมอุดมศึกษา และระดับปริญญาตรี คณะพาณิชยศาสตร์และการบัญชี จากมหาวิทยาลัยธรรมศาสตร์ เธอเคยกล่าวว่าในช่วงศึกษาปริญญาตรี เธอไม่เคยใส่ชุดนักศึกษา ไม่เคยเข้าเรียน แต่เข้าไปสอบอย่างเดียว และทำกิจกรรมมากมาย
การทำงาน.
อมรัตน์มีความชื่นชอบการเมืองตั้งแต่เด็ก บิดาเคยพาไปดูสถานที่ในจังหวัดนครปฐม ซึ่งเป็นจุดเริ่มต้นของเหตุการณ์ 6 ตุลาคม 2519 เธอเคยเข้าร่วมชุมนุม นปช. ในช่วงปี 2552 - 2553 การเรียกร้องของคนเสื้อแดงให้อภิสิทธิ์ เวชชาชีวะ นายกรัฐมนตรีในขณะนั้นยุบสภา แล้วจัดการเลือกตั้งใหม่ แต่อภิสิทธิ์ไม่ยอมยุบ อมรัตน์จึงเริ่มเคลื่อนไหวทางการเมือง เดินทางไปร่วมชุมนุมบ้าง แต่ไม่ได้นิยามตัวเองว่าเป็น “ขี้ข้าทักษิณ”
อมรัตน์ เริ่มเคลื่อนไหวทางการเมืองเต็มตัว เมื่อครั้งรัฐประหาร 2557 มีเตนท์ “แดงนครปฐม” เป็นของตัวเองในการชุมนุมที่ ถนนอักษะ เริ่มทำกิจกรรมทวงคืนสัญญาเลือกตั้ง คัดค้านคำวินิจฉัยศาลรัฐธรรมนูญ ที่ให้การเลือกตั้งปี 2557 เป็นโมฆะ รวมถึงงานจุดเทียนในนครปฐม จนถูกดำเนินคดีตามมาตรา 44 จำนวน 2 คดี
บทบาทด้านการเมือง.
อมรัตน์ เข้าสู่วงการการเมืองเต็มตัวสังกัดพรรคอนาคตใหม่ ตามคำเชื้อเชิญของแกนนำพรรค โดยช่วงแรกเธอได้ตั้งศูนย์ประสานงานที่นครปฐม โดยตั้งใจช่วยเหลืออยู่เบื้องหลัง คันหา คัดกรองผู้สมัคร แต่สุดท้ายปิยบุตร แสงกนกกุล ชวนให้เธอมาลงรับสมัครเลือกตั้งในแบบบัญชีรายชื่อ และได้รับการเลือกตั้งในที่สุด
ในช่วงดำรงตำแหน่งสมาชิกสภาผู้แทนราษฎร อมรัตน์ มักแต่งกายด้วยเสื้อผ้าโทนสีฉูดฉาด สื่อมวลชนและผู้ที่ติดตามการเมืองจะให้ความสนใจ เพราะเธอเป็นผู้ที่อภิปรายเก่ง ดุดัน น่าติดตาม และเป็นคู่ปรับ คนหนึ่งของพลเอกประยุทธ์ จันทร์โอชา นายกรัฐมนตรีในขณะนั้น เธออภิปรายไม่ไว้วางใจพลเอกประยุทธ์ ในประเด็นต่างๆ เช่น การทุจริตในกองทัพ, การสร้างอนุสาวรีย์ก่อนเปิดซองประมูล หรือการฮั้วประมูล ไปจนถึงกรณีบ้านหลวงของ พลเอกประยุทธ์ อมรัตน์มีหลักฐานที่ชัดเจนในการอภิปรายทุกครั้ง ทั้งยังสามารถตอบโต้ได้ทันที ทำให้เธอเป็นนักการเมืองคนหนึ่งที่ได้รับความนิยมในขณะนั้น
แต่ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 อมรัตน์ประกาศไม่ลงสมัครรับเลือกตั้งเป็น สส. ทั้งแบบบัญชีรายชื่อและเขต โดยให้เหตุผลเพิ่มเติมว่าไม่ชอบงานการเมือง แต่เธอก็ลงพื้นที่ช่วยหาเสียง ติดตามพิธา ลิ้มเจริญรัตน์ ไปตลอดเช่นกัน ก่อนที่จะได้รับตำแหน่งที่ปรึกษารองประธานสภาผู้แทนราษฎรคนที่ 1 (ปดิพัทธ์ สันติภาดา) แต่ทั้งคู่พ้นจากตำแหน่งในปี พ.ศ. 2567 เนื่องจากเคยเป็นกรรมการบริหารพรรคก้าวไกลซึ่งถูกยุบในคดียุบพรรคการเมือง พ.ศ. 2567
ในปี พ.ศ. 2568 เธอถูกคณะกรรมการป้องกันและปราบปรามทุจริตแห่งชาติกล่าวหาว่ากระทำผิดจริยธรรมร้ายแรง
อมรัตน์เคยประกาศไว้ว่า ในการเลือกตั้งเทศบาลในประเทศไทย พ.ศ. 2568 หากผู้สมัครนายกเทศมนตรีของพรรคในจังหวัดนครปฐมทั้ง 3 พื้นที่ไม่ชนะการเลือกตั้ง ตนจะวางมือทางการเมือง ภายหลังการเลือกตั้งเสร็จสิ้น พบว่าผู้สมัครของพรรคไม่ได้รับเลือกตั้ง อมรัตน์จึงวางมือทางการเมืองตามที่ให้สัญญา
สมาชิกสภาผู้แทนราษฎร.
อมรัตน์ โชคปมิตต์กุล ได้รับการเลือกตั้งเป็นสมาชิกสภาผู้แทนราษฎรทั้งหมด 1 สมัย คือ
ข้อวิจารณ์.
อมรัตน์เคยถูกร้องเรียนจากปีใหม่ ศิริกุล ผู้สนับสนุนพรรคเพื่อไทย ว่าถูกอมรัตน์คุกคามในลักษณะการล่าแม่มด มีการเปิดเผยข้อมูลส่วนตัวของเธอลงโซเชียลมีเดีย และมีการไปเยี่ยมบริษัทที่เธอทำงาน พร้อมกับเล่าถึงการกระทำของผู้กล่าวหา จนทำให้เธอถูกบริษัทตักเตือนและคุมประพฤติ ขณะที่ทางอมรัตน์กล่าวว่าที่ทำไปเพื่อปกป้องตัวเองที่เป็นเหยื่อจากผู้ร้องเรียนดังกล่าว เนื่องจากผู้กล่าวหาเคยโพสต์โซเชียลมีเดียคุกคามเธอมาเป็นเวลานาน เมื่อยื่นพิจารณาให้ศาล กลับถูกตีตก เนื่องจากว่าอมรัตน์ในขณะนั้นดำรงตำแหน่ง สส. ย่อมเป็นบุคคลสาธารณะที่จะถูกวิจารณ์ได้ และเมื่อถึงจุดที่เธอรับไม่ไหว คือ ผู้กล่าวหาได้โพสต์ภาพตัดต่อของเธอกับประวีณ จันทร์คล้าย (กำนันนก) ซึ่งกำลังเป็นข่าวจากคดีจ้างวานฆ่า พันตำรวจตรี ศิวกร สายบัว (สารวัตรศิว) ในขณะนั้น และมีการกล่าวหาทำนองให้เข้าใจว่ามีความเกี่ยวพันกับมาเฟีย และอื่นๆ จึงจำเป็นต้องดำเนินการดังกล่าว
โดยอมรัตน์ได้กล่าวว่า ยินดีที่จะแสดงความรับผิดชอบต่อกรณีที่เกิดขึ้น ด้วยการให้ทางพรรคตัดสิทธิการถูกเสนอชื่อเข้าดำรงตำแหน่งบริหารใดๆ ในพรรคก้าวไกล และยินดีให้ปดิพัทธ์ สันติภาดา พิจารณาเธอในการต่อไป